Coba jelasin Riwayat dari Sofyan RH. Zaid dalam bahasa jawa dong

Sofyan RH. Zaid kang nduwéni jeneng asli Supyan, lair ing Kabupatèn Sumenep, Jawa Wétan (Madura), 8 Januari 1986. Dhèwèké nyenengi donyané kesenian awit isih cilik, kanthi "nyolong" buku-buku wacan bocah ing kapustakan sekolah kang ora karumat, lan uga sapérangan kumpulan buku kang dipangan rayap. Awit saka iku, dhèwèké miwiti sinau nulis sastra, kaya ta carita cekak lan puisi nganti pungkasané karya-karyané dikirim lan diemot ing kaca Cermin, Kaki Langit, lan kalawarta sastra Horison. Sabanjuré, dhèwèké nerusaké sinau sastra ing Pondok Pesantren Annuqayah Lubangsa Raya, Guluk-guluk, Sumenep. Ing kana dhèwèké tambah sregep ngasah kaprigelan lumantar komunitas, kolèksi buku, lan kultur kang lumaku ing pesantrèn. Nalika iku, sapérangan karyané, wiwit dimot ana ing ariwarta lan kalawarta Kuntum, Sahabat Pena, Radar Madura, Annida, Horison, lan liya-liyané. Sofyan uga mèlu pirang-pirang pasanggira cipta geguritan tataran siswa sa-Madura.

Katresnané tumrap donyané sastra, mligi geguritan, tambah gedhé sawisé dhèwèké pindah menyang Jakarta, nerusaké sekolah ing pawiyatan luhur, Universitas Paramadina, Jurusan Falsafah lan Agama. Sapérangan karyané, akèh kang diemot ing manéka ariwarta, kaya ta Media Indonesia, Bali Post, Indopos, Padang Ekspres, Pikiran Rakyat, Riau Pos, Seputar Indonesia, Solopos, Merapi, Suara NTB, Banjarmasin Post, Metro Jambi, Minggu Pagi, lan sapanunggalané.

Buku geguritan kang kapisan, Pagar Kenabian (pangecapan TareSI, 2015) nyoba nawakaké wujud anyar geguritan Indonésia kang coraké nadham utawa kang luwih kawèntar kanthi jejuluk “puisi pagar”, lumebu 15 nominasi Anugerah Hari Puisi Indopos (2015). Lumantar saka tulisan babagan puisi pagar lan bukuné mau saka para bebrayan sastra ing koran-koran, rupa-rupa tanggapan tuwuh. Ana kang sarujuk, ana kang ora sarujuk. Kabèh tanggapan kuwi pungkasané dikumpulaké lan diemot minangka buku kanthi sesirah Puisi Pagar: Buku tentang buku Pagar Kenabian karya Sofyan RH. Zaid (pangecapan TareSI 2017). Saliyané nulis sastra, Sofyan uga nglakoni pagawéyan minangka konsultan lan pambesut.